สังคมข่าวหุ้น
วันนี้ ดัชนีมีโอกาสทรงตัวหลังปรับตัวขึ้นต่อเนื่องกว่า 20 จุด และคงต้องดูความเห็นของเฟดเกี่ยวกับทิศทางนโยบายทางการเงิน
วันนี้ ดัชนีมีโอกาสทรงตัวหลังปรับตัวขึ้นต่อเนื่องกว่า 20 จุด และคงต้องดูความเห็นของเฟดเกี่ยวกับทิศทางนโยบายทางการเงิน
22 เม.ย. 2565

ดัชนี SET ปิดที่แนวต้าน 1,690.55 จุด แต่มูลค่าการซื้อขายดูบางไปหน่อย หรือ 71,126 ล้านบาท นักลงทุนต่างประเทศ และกองทุนซื้อสุทธิพร้อมกัน ส่วนวันนี้ ดัชนีมีโอกาสทรงตัวหลังปรับตัวขึ้นต่อเนื่องกว่า 20 จุด และคงต้องดูความเห็นของ เจอโรม พาวเวลล์ ประธานธนาคารกลางสหรัฐ (เฟด) เกี่ยวกับทิศทางนโยบายทางการเงินที่มีขึ้นเมื่อคืนนี้ แนวรับ 1,685 จุด แนวต้าน 1,695 จุด ส่วน 1,700 จุด น่าจะผ่านยาก เพราะยังไม่มีปัจจัยบวกหนุน
กลุ่มธนาคารแจ้งผลประกอบการงวดไตรมาส 1/2565 กันออกมาครบแล้ว 10 แบงก์รวมกันกว่า 5.33 หมื่นล้านบาท เพิ่มขึ้น 14.4% และส่วนใหญ่ดีกว่าคาดการณ์ของนักวิเคราะห์ สินเชื่อเติบโต หนี้เสียลดลง เงินสำรองแกร่ง เงินกองทุนสูงลิ่ว ส่วนแนวโน้มอีก 3 ไตรมาส หลังนักวิเคราะห์ออกบทวิเคราะห์ของแบงก์ที่แจ้งงบ แล้วไปประชุมกับผู้บริหารมา ส่วนใหญ่มองเชิงบวกกับแบงก์ในปีนี้ แต่ราคาหุ้นวันนี้ อาจมีการขายทำกำไรกันออกมาบ้าง KBANK แนวรับ 152 บาท น่าสนใจ BBL แนวรับ 132-133 บาท
งบไตรมาสแรกที่จะประกาศตามมา น่าจะเป็น PTTEP ที่น่าจะมีกำไรจากราคาน้ำมันดิบปรับขึ้นอย่างมากนับจากช่วงปลายปี 2564 ส่วน DTAC กำไรจะปรับลง เทียบกับ Q1/64 และปูนซิเมนต์ไทย หรือ SCC กำไรน่าจะลดลงหากทียบกับ Q1/64 แต่จะเพิ่มขึ้นเทียบกับ Q4/64 กำไรที่ปรับลดลง สาเหตุหลัก ๆ มาจากต้นทุนพลังงานหรือน้ำมันที่เพิ่มขึ้นนั่นแหละ แต่ราคาหุ้นที่ร่วงหลุด 400 บาทมาก่อนหน้านี้ และมาอยู่บริเวณ 360 บาท +/- นั้น ถือว่าสะท้อนกับปัจจัยเรื่องต้นทุนพลังงานไปหมดแล้ว แต่กำไรจะต่ำกว่าคาดการณ์ อาจกดดันราคาลงมาหลุด 350 บาท
กลุ่มเจ มาร์ทกลับมาบวกยกกลุ่มอีกครั้ง ทั้ง JMART JMT และ SINGER หุ้นกลุ่มนี้ เวลาย่อตัว ต้องหาแนวรับกันดี ๆ เพราะระยะปานกลางถึงยาว อย่างไรก็ตามราคาจะปรับเพิ่มขึ้นเรื่อย ๆ ตามทิศทางผลประกอบการที่เติบโตอย่างมีนัยสำคัญ ส่วนแนวโน้มไตรมาส 1/2565 นักวิเคราะห์คาดว่าอาจจะออกมาดีกว่าคาดการณ์ ส่วนอีกปัจจัยบวกคือ JMT ได้เข้าคำนวณดัชนี SET50 แล้วแน่ ๆ JMART ต้องให้ราคามาอยู่บริเวณ 65 บาท +/- เล็กน้อย และ SINGER นี่ก็ได้ลุ้นเหมือนกันตามคาดการณ์ของนักวิเคราะห์
เสถียร เศรษฐสิทธิ์ CEO บมจ.คาราบาวกรุ๊ป (CBG) คาดรายได้ปี 2565 เติบโตดีกว่าปีก่อน ที่มีรายได้อยู่ที่ 17,570.33 ล้านบาท จากการมุ่งเน้นใน 2 เรื่อง คือ 1.การออกผลิตภัณฑ์ใหม่ โดยเฉพาะเครื่องดื่มที่ CBG มีความชำนาญ และ 2.การกระจายสินค้าให้ครอบคลุมทั่วประเทศ ผ่านการขยายสาขาของร้านสะดวกซื้อ “CJ Express” เป็นอีกหนึ่งธุรกิจในเครือบริษัทฯ รวมถึงยังมีโครงข่ายในการจัดเก็บสินค้าที่ครอบคลุมทั่วประเทศ ทำให้สามารถรับจัดจำหน่ายให้กับสินค้าต่าง ๆ ได้
บมจ.บางกอก เชน ฮอสปิทอล BCH ของ “หมอเหลิม” นพ.เฉลิม หาญพาณิชย์ ราคาหุ้นหลังผ่านต้านแรก 22 บาท ขึ้นมาได้ แต่ไม่ผ่านต้านถัดไปที่บริเวณ 23 บาท ทำให้ราคาย่อตัวลงมาเคลื่อนไหวระหว่าง 22.40-22.70 บาท แนวโน้มไตรมาส 1/2565 ข่าวว่าจะออกมาดีกว่าคาดการณ์แน่ ๆ จากยอดผู้ป่วยโควิดที่เข้ามาต่อเนื่อง และยอดผู้ป่วยทั่วไปมีจำนวนเพิ่มขึ้น ส่วนวันที่ 10 พ.ค.นี้ ขึ้นเครื่องหมาย XD จ่ายเงินปันผล 1.00 บาท คิดเป็นผลตอบแทนเงินปันผลจากราคาปิดล่าสุดอยู่ที่ 4.46% ถือว่าน่าสนใจ เดี๋ยวคงมีไล่ราคากันอีกรอบในช่วงที่รายย่อยเผลอ กดไม้เดียวทะลุ 23 บาทแน่ ๆ และหากผ่านได้ จะมีแนวต้านถัดไป 24.50 บาท แต่ผ่าน 25 บาทนั้นท่าจะยาก
หุ้นขุดเหมือนพาเหรดขึ้นกันมาอีกรอบ JTS แม้จะถูก SP แต่กลัวที่ไหน ราคายังบวกได้ แต่มาปิดลบเล็กน้อยแบบ “ขำ ๆ” เช่นเดียวกับ XPG ทะลุกลับขึ้นยืนเหนือ 2 บาท อย่าประมาทฝีมือคุณหมอระเฑียร ศรีมงคล ที่สิ้นปี 2566 น่าจะวางมือจากเคทีซี แล้วมาลุย XPG เต็มตัว แต่ก่อนจะลุย ต้องเตรียมความพร้อมสำหรับ XPG ให้เรียบร้อย ส่วน BROOK ราคาเริ่มขยับเช่นกัน ZIGA ไปต่อ วานนี้บวก 18.69% ปิด 12.70 บาท